Na osnovu člana 35. Zakona o privatizaciji („Službeni glasnik RS”, br. 83/14, 46/15 i 112/15) i člana 42. stav 1. Zakona o Vladi („Službeni glasnik RS”, br. 55/05, 71/05-ispravka, 101/07, 65/08, 16/11, 68/12-US, 72/12, 7/14-US i 44/14),

Vlada donosi

UREDBU

O IZMENAMA I DOPUNAMA UREDBE O STRATEŠKOM PARTNERSTVU

Član 1.

U Uredbi o strateškom partnerstvu („Službeni glasnik RS”, br. 129/14 i 75/15), u članu 2. stav 1. tačka 3) menja se i glasi:

„3) bitne elemente ugovora o strateškom partnerstvu (vrsta, iznos i rok unošenja uloga Strateškog investitora), a može da sadrži i druge odredbe (npr. o obavezi investiranja, poslovanja, zapošljavanja, sredstvima obezbeđenja urednog izvršenja ugovornih obaveza, uslovima, načinu i pravnim posledicama raskida);”

Stav 4. menja se i glasi:

„Ministarstvo nadležno za poslove privrede, predlaže Vladi odluku iz stava 2. ovog člana, na osnovu dokumentacije, kao i drugih podataka od značaja dobijenih od nadležnih organa i organizacija, subjekta privatizacije i potencijalnog investitora.”

Član 2.

U članu 5. stav 2 reči: „Agencija za privatizaciju (u daljem tekstu: Agencija)”, zamenjuju se rečima: „ministarstvo nadležno za poslove privrede”.

Član 3.

U članu 6. stav 3. menja se i glasi:

„Lice koje poseduje najmanje 5% kapitala subjekta privatizacije ne može biti član Komisije.”

Član 4.

U članu 8. stav 5. menja se i glasi:

„Komisija dostavlja ministarstvu nadležnom za poslove privrede izveštaj o sprovedenom postupku, kao i predlog ugovora o strateškom partnerstvu ako su pregovori uspešno okončani.”

Član 5.

U članu 10. stav 1. tačka 2), reč: „preduzeća” zamenjuje se rečima: „subjekta privatizacije”.

Član 6.

U članu 12. stav 2. posle reči: „Komisijom” dodaju se reči: „i uplate cenu iz stava 1. ovog člana”.

Član 7.

U članu 13. stav 3. posle tačke 1), dodaje se tačka 1a), koja glasi:

„1a) identifikacione podatke o ponuđaču;”.

Član 8.

U članu 21. stav 2. menja se i glasi:

„U roku od dva dana od dana donošenja odluke Vlade iz člana 20. ove uredbe, ministarstvo nadležno za poslove privrede pismeno obaveštava sve rangirane učesnike odnosno jedinog učesnika, a Izabranom ponuđaču upućuje poziv za započinjanje pregovora radi zaključenja ugovora o strateškom partnerstvu.”

Član 9.

U članu 22. stav 1. broj: „60” zamenjuje se brojem: „90”.

Stav 4. menja se i glasi:

„Ministarstvo nadležno za poslove privrede obaveštava Strateškog investitora, odnosno drugorangiranog učesnika o odluci Vlade o zaključenju ugovora o strateškom partnerstvu, u roku od pet dana od dana prijema odluke Vlade.”

Posle stava 4. dodaju se st. 5. i 6. koji glase:

„Ukoliko u roku iz stava 1. ovog člana pregovori nisu uspešno okončani, Komisija dostavlja ministarstvu nadležnom za poslove privrede izveštaj o sprovedenom postupku.

Ministarstvo nadležno za poslove privrede u roku od 15 dana od dana prijema izveštaja iz stava 5. ovog člana dostavlja Vladi izveštaj o sprovedenom postupku, radi donošenja odluke o proglašenju postupka neuspešnim.”

Član 10.

Član 24. menja se i glasi:

„Član 24.

Ako Izabrani ponuđač ne zaključi Ugovor o strateškom partnerstvu, smatraće se da je odustao od Ponude.

U slučaju iz stava 1. ovog člana, Vlada može doneti odluku da se otpočnu pregovori sa drugorangiranim učesnikom.

Ako ni drugorangirani učesnik ne zaključi Ugovor o strateškom partnerstvu, Vlada donosi odluku o daljem postupku.”

Član 11.

Član 25. menja se i glasi:

„Član 25.

Učesnik gubi pravo na vraćanje depozita ukoliko:

1. je povukao Prijavu, odnosno odustao od Ponude,
2. je dostavio dokumentaciju u Prijavi, za koju se ispostavilo da nije tačna, važeća odnosno verodostojna,
3. nije izvršio dopunu Prijave u skladu sa članom 17. stav 5. ove uredbe,
4. je proglašen za Strateškog investitora, pozvan, a ne potpiše Ugovor o strateškom partnerstvu u propisanom roku, ili
5. je proglašen za strateškog investitora, a prema mišljenju nadležne organizacije za sprečavanje pranja novca postoje smetnje za zaključenje ugovora, ili
6. u drugim slučajevima definisanim Uputstvom za ponuđače.”

Član 12.

Član 26. menja se i glasi:

„Član 26.

Depozit se vraća Strateškom investitoru u skladu sa Ugovorom o strateškom partnerstvu.

Depozit se vraća učesniku u roku od 15 dana od dana donošenja odluke kojom se njegova Prijava odbacuje ili odbija Ponuda.

U slučaju više učesnika, depozit učesnika se vraća u roku od 15 dana od dana donošenja odluke Vlade o utvrđivanju Rang liste, osim drugorangiranom učesniku čiji depozit se zadržava do zatvaranja transakcije u skladu sa Ugovorom o strateškom partnerstvu.

U slučaju poništenja postupka, depozit učesnika se vraća u roku od 15 dana od dana donošenja odluke Vlade o poništenju postupka.

Na depozit vraćen u roku ne obračunava se kamata.

Depozit učesniku koji je izgubio pravo na vraćanje depozita u skladu sa članom 25. ove uredbe ne vraća se.”

Član 13.

Naslov iznad člana 27. i član 27. menjaju se i glase:

„Proglašenje postupka neuspešnim i poništenje postupka

Član 27.

Vlada proglašava postupak neuspešnim:

1. ako nije dostavljena nijedna Prijava,
2. ako nijedna Prijava ne ispunjava uslove,
3. ako nijedna Ponuda ne ispunjava uslove,
4. ako se sa Strateškim invstitorom, kao ni sa drugorangiranim učesnikom, ne zaključi Ugovor o strateškom partnerstvu,
5. ako ne nastupi zatvaranje transakcije u skladu sa Ugovorom o strateškom partnerstvu,
6. u drugim slučajevima definisanim Uputstvom za ponuđače,
7. u drugim slučajevima u skladu sa ovom uredbom.

Vlada može svojom odlukom da poništi postupak u bilo koje vreme, sve do potpisivanja Ugovora o strateškom partnerstvu.

Odluka o proglašenju postupka neuspešnim, odnosno o poništenju postupka se objavljuje na internet stranici Vlade danom donošenja i dostavlja učesniku u roku od pet dana od dana donošenja.”

Član 14.

U članu 28. stav 3. menja se i glasi:

„Ministarstvo nadležno za poslove privrede sačinjava izveštaj o izvršenoj kontroli, utvrđuje ispunjenost ugovornih obaveza i predlaže odgovarajuće mere Vladi.”

Stav 4. briše se.

Dosadašnji stav 5. postaje stav 4.

Član 15.

U članu 29. stav 4. briše se.

Član 16.

U članu 2. stav 4, članu 5. st. 3. i 4, članu 10. st. 2. i 3, članu 11. st. 1. i 3, članu 12. stav 3, članu 13. stav 1, članu 14, članu 15, članu 21. stav 2, članu 22. st. 3 i 4, članu 23. stav 7, članu 28. st. 1, 2, 3. i 5. i članu 29. st. 1. i 4, reč: „Agencija” u određenom padežu zamenjuje se rečima: „ministarstvo nadležno za poslove privrede” u odgovarajućem padežu.

Član 17.

Ova uredba stupa na snagu narednog dana od dana objavljivanja u „Službenom glasniku Republike Srbije”.

05 Broj:

U Beogradu, 25. februara 2016. godine

VLADA

PREDSEDNIK